ให้กำลังใจงานเพื่อชาติ มหกรรม วิจัย 2560
วันนี้ (พุธที่ 23 สิงหาคม 2560) ตั้งแต่เวลา 09.30 น. เป็นต้นไป จะมีพิธีเปิดงาน มหกรรมวิจัยแห่งชาติ 2560 หรือที่เรียกเป็นภาษาอังกฤษว่า Thailand Research Expo 2017 ณ ห้องเวิลด์ บอลรูม โรงแรมเซ็นทาราแกรนด์ แอต เซ็นทรัลเวิลด์ ราชประสงค์,โดยท่านรองนายกรัฐมนตรี พลอากาศเอก ประจิน จั่นตอง ประธานในพิธีเปิด ซึ่งจะแสดงปาฐกถาพิเศษในหัวข้อ ศาสตร์พระราชา วิจัยและพัฒนาประเทศอย่างยั่งยืน ให้ที่ประชุมได้รับฟังด้วย,หลังจากนั้นก็จะเปิดให้ประชาชนและผู้สนใจเข้าชมนิทรรศการผลงานวิจัยต่างๆที่มีผลในการปฏิบัติ หรือเป็นผลิตผลที่สามารถออกมาซื้อขายและนำไปใช้กันอย่างจริงๆจังๆ รวมแล้วหลายร้อยผลงาน,ขณะเดียวกัน ก็จะมีการประชุม การสัมมนาและการนำเสนอผลงานที่เกี่ยวข้องกับงานวิจัยอีกกว่า 100 หัวข้อเรื่องตลอดช่วงเวลาของการจัดมหกรรมครั้งนี้ ซึ่งจะมีไปจนถึงวันอาทิตย์ที่ 27 สิงหาคม,กิจกรรมทั้งหมดจะอยู่ที่ชั้น 22 และ 23 ของเซ็นทาราแกรนด์นะครับ สามารถกดลิฟต์ขึ้นไปได้เลย เข้าประตูทางด้านวัดปทุมวนารามจะสะดวกมากทีเดียว,ความจริงผมเขียนเกริ่นเชิญชวนท่านผู้อ่านไว้บ้างแล้วในคอลัมน์ สารพันวันเสาร์ ที่ผ่านมา แต่เมื่อมาคำนึงถึงว่างานวิจัยและการพัฒนา คืออาวุธที่สำคัญที่สุดของการที่จะนำพาประเทศไทยของเราให้ก้าวเดินออกไปยาวๆ ในอนาคตข้างหน้า,จึงต้องขออนุญาตนำกลับมาเขียนเชิญชวนท่านผู้อ่านอีกครั้งหนึ่งในวันนี้ เพราะอยากให้แวะไปดูแวะไปหาความรู้ โดยเฉพาะน้องๆ คนรุ่นใหม่ นักเรียน หรือนิสิตนักศึกษา ผมอยากให้ไปกันเยอะๆ,เผื่อจะเกิดแรงบันดาลใจที่จะประดิษฐ์คิดค้นในเรื่องต่างๆให้มากขึ้น และครอบคลุมไปถึงเรื่องราวที่ควรค่าแก่การวิจัยมากขึ้น,จริงอยู่งานวิจัยที่เกิดขึ้นในบ้านเราและเท่าที่มีการนำมาแสดงในช่วง 3-4 ปีที่ผ่านมา ต้องยอมรับว่าส่วนใหญ่ยังห่างไกลจากความทันสมัยไฮเทคอย่างที่หลายๆชาติในตะวันตกและในประเทศระดับแนวหน้าของเอเชีย เช่น ญี่ปุ่น เกาหลี และจีน ดำเนินการอยู่,แต่เมื่อมองจากประเด็นที่ว่าเราเพิ่งจะมาตื่นตัวกันเมื่อไม่นานมานี้ โดยเฉพาะทางภาครัฐ แม้เราจะมีสำนักงานคณะกรรมการวิจัยแห่งชาติมานานแล้ว แต่งานวิจัยก็ยังคงเป็นลูกเมียน้อยมาโดยตลอด,ได้รับงบประมาณค่อนข้างน้อยจนกลายเป็นจุดอ่อนของประเทศมาเป็นเวลานาน เพิ่งจะขยับเพิ่มขึ้นมาบ้างในช่วงหลังๆ,ได้ผลงานอย่างที่จะนำมาแสดงในครั้งนี้ ก็คงต้องพอใจในระดับหนึ่งล่ะครับ,สำหรับการแสดงในปีนี้หัวเรื่องและผลงานที่จัดแสดงแม้จะสามารถนำไปผลิตไปขายได้ แต่ก็ยังคงเป็นเรื่องทั่วๆไป และยังห่างไกลจากความทันสมัยไฮเทคหรือที่ใช้คำทันสมัยว่า 4.0 อยู่พอสมควร,ก็ไม่เป็นไร ลองไปดู ลองไปให้กำลังใจกันก่อน อาจจะมีผลในด้านสร้างบรรยากาศ สร้างความกระตือรือร้นให้มีการวิจัย มีการคิดค้นมากขึ้น และสักวันหนึ่งนักวิจัยไทยเราอาจจะมีผลงานเด่นๆระดับโลกแบบเกาหลีแบบญี่ปุ่นขึ้นมาได้เหมือนกัน,กว่าจะมาถึงยุค 4.0 ได้ เขาก็ต้องผ่าน 1.0, 2.0, 3.0 มาแล้วเหมือนกัน,นอกจากมหกรรมงานวิจัยแห่งชาติ 2560 หรือ Thailand Research Expo 2017 ที่สำนักงานคณะกรรมการวิจัยแห่งชาติเป็นโต้โผที่ว่านี้แล้ว วันที่ 25 และ 26 ส.ค.นี้ จะมีนิทรรศการและการประชุมนานาชาติ 25 ปี สกว.สร้างคน สร้างความรู้ สร้างอนาคต ที่รอยัล พารากอน ฮอลล์ อีกงานหนึ่ง,จะมีผลงานวิจัยโดดเด่น ของงานวิจัยภายใต้การสนับสนุนของ สกว.พร้อมผลิตภัณฑ์วิจัยมาจำหน่ายด้วย ไหนๆ ก็ไปถึงเซ็นทาราแกรนด์แล้วจะเดินทอดน่องออกกำลังผ่านสกายวอล์กย้อนมาดูงานวิจัยนี้ที่สยามพารากอนด้วยอีกงานก็เชิญเลย,สำหรับท่านนายกรัฐมนตรีบิ๊กตู่ ซึ่งมีข่าวอยู่เสมอว่าให้ความสำคัญแก่งานวิจัยอย่างมาก แต่อาจเป็นเพราะติดภารกิจต้องไปประชุมครม.สัญจรที่โคราช กลับมาคงเหนื่อยจึงมิได้ไปเปิดงานนี้ที่เซ็นทาราแกรนด์,งานยังมีอีกหลายวันขอเวลาว่างท่านสักวันแวะไปเดินดูสักนิดได้ไหมครับ เผื่อจะทำให้กำลังใจนักวิจัยไทยกระฉับกระเฉงขึ้น พร้อมที่จะสร้างผลงานวิจัยเรื่องใหม่ๆให้แก่ประเทศชาติมากขึ้นกว่าเดิม.,ซูม
สำหรับการแสดงในปีนี้หัวเรื่องและผลงานที่จัดแสดงแม้จะสามารถนำไปผลิตไปขายได้ แต่ก็ยังคงเป็นเรื่องทั่วๆไป และยังห่างไกลจากความทันสมัยไฮเทคหรือที่ใช้คำทันสมัยว่า 4.0 อยู่พอสมควร 
เหะหะพาที,ซูม,มหกรรมวิจัยแห่งชาติ 2560,Thailand Research Expo 2017,เซ็นทรัลเวิลด์